Comunitatea UB, invitată la o sesiune online de informare și de recunoaștere a succesului obținut de România în programul „Succes la Orizont! MSCA”, care va include și o prezentare a oportunităților de cercetare


Joi, 15 iunie 2023, membrii comunității academice a Universității din București sunt invitați la o sesiune online de informare și de recunoaștere a succesului obținut de România în programul Acţiunile Marie Skłodowska-Curie din Orizont Europa, „Succes la Orizont! MSCA”, care va include și o prezentare a oportunităților de cercetare în cadrul acestuia, mai exact a instrumentelor Doctoral Networks (DN) și Postdoctoral Fellowships (PF).
Evenimentul, organizat de către NCP@UEFISCDI (Unitatea Executivă pentru Finanțarea Învățământului Superior, a Cercetării, Dezvoltării și Inovării), va avea loc începând cu ora 10:00, cu participarea reprezentanților Comisiei Europene. 

Reuniunea va oferi prilejul prezentării experienței beneficiarilor români de granturi Doctoral Networks (DN) și Postdoctoral Fellowships (PF) pentru a stimula cercetătorii români să candideze la apelurile MSCA DN & PF 2023.

În cadrul acestei sesiuni, vor fi abordate următoarele aspecte: prezentări de informare a instrumentelor MSCA Doctoral Networks și Postdoctoral Fellowships susținute de reprezentanți ai Comisiei Europene; construirea ideii de proiect și barierele / dificultățile întâmpinate în elaborarea propunerilor de proiecte DN și PF, etapă în care participanții vor interacționa cu directori de proiecte. 
Întâlnirea se va încheia cu o minisesiune Q&A asupra instrumentelor MSCA DN și PF, la care vor participa reprezentanți ai Comisiei Europene și organizații din România.
 
[bookmark: _GoBack]Persoanele interesate să ia parte la sesiunea online sunt invitate să completeze acest formular de înregistrare până vineri, 9 iunie 2023.


Acțiunile Marie Skłodowska-Curie, ce poartă numele cercetătoarei de origine polono-franceză, dublu laureată a premiilor Nobel, renumită pentru activitatea sa privind radioactivitatea, sprijină cercetători excepționali în toate etapele carierei lor, indiferent de naționalitate. Programul este deschis tuturor domeniilor de cercetare și inovare.

